او قادین کی یئریندن دورمادی! چئویرن: عذرا آذری
- آخرین به روز رسانی 23 بهمن 1391
- بازدید: 1386
فئورل آیی نین ۴، دونیا اینسان حاقلاری اوغروندا موباریزهنین قادین لیدئرلریندن اولان روزا پارکس-ین دوغوم گونودور. آشاغیداکی متن تورکییه تورکجهسی و اینگیلیزجه متنی قارشیلاشدیراراق، ترجومه ائدیلمیشدیر.
روزا لوویس پارکس (۴ فئورال ۱۹۱۳ – ۲۴ اوکتیابر ۲۰۰۵)، آمئریکالی اینسان حاقلاری ساوونوجوسو ایدی.
روزا پارکس آمئریکادا آلاباما ایالئتینده دوغولدو. ۱۹۴۳-ده آمئریکا مدنی/سیویل حاقلار حرکاتینا قاتیلدی. ۱۹۵۵-ده آلاباما ایالتینده، قارالارا اویقولانان آیری سئچکیلییه قارشی یئنی بیر تشببوث گؤسترهرک، او حرکاتین اؤنجوللریندن اولدو.
او ایللرده آمئریکانین گونئی ایالتلرینده قارا- دریلیلرله آغلار اوتوبوسلارا آیری قاپیدان مینیردیلر. هر بیری اؤزونه مخصوص اولان یئرده اوتوراردی. اوتوبوسلاردا بیرینجی نووبهده آغلارین اوتورما حاققی وار ایدی، بئله کی بیر آغ گلینجه قارا یئریندن قالخیب و یئرینی آغا بوراخمالی ایدی. روزا پارکس بیر گون مونتگومئری شهرینده اوتوبوسا میندی. آما روزا پارکس آغلار میندی یینده اوتوردوغو یئردن قالخمادی. بو مسئله آغلارین اعتراضی و شوفئرین اویاریسینا سبب اولسا دا، او یئریندن دورمادی. و بونا گؤره ده توتوقلاندی و حبسه آتیلدی.
روزا پارکس-ین بو دیرنیشی قارالارین حرکاتیندا بیر دؤنوش نقطهسی اولدو. او اولایدان سونرا بیر ایل مودتینده قارالار اوتوبوسلاری بایکوت/تحریم ائدرک، مینمه دیلر. چوخ چتین اولسا دا هر یئره یورویهرک گئتدیلر. روزا پارکس- ین بو اعتراضیندان باشلایان حرکت گئت- گئده گئنیشلنیب و گوجلهندی. پروتئستو حرکاتی بیر ایل سونرا مئیوهسینی وئردی. آمئریکان فئدئرال محکمهسی، اوتوبوسلردهکی بو اویقولامانی قالدیردی. آما روزا پارکس آلاباما-دا آغلار طرفیندن باسقییا معروض قادیغی اوچون قوزئیه کؤچمک زوروندا قالدی. همهن ایللرده آلاباما والیسی، قارالارین اونیوئرسیتهلره گیرمهسینه مانع اولوردو آما مارتین لوتر کینگ-ین باشچیلیق ائتدییی حرکات ۱۹۶۴-ده اوغور قازاندی. آمئریکا سیویل حاقلار قانونو تصویب اولاراق، بوتون ایرقچیلیق و آیریسئچکیلیک یاساقلاندی. روزا پارکس همین حرکاتین سیمبولونا چئوریلدی.
روزا پارکس ۱۹۹۹-دا تایم قازئتهسی طرفیندن 20- جی یوز ایلیین اینسان حاقلاری ساوونوجوسو سئچیلدی. پارکس ۱۹۹۶-دا آمئریکا پرئزیدئنتی طرفیندن آزادلیق میدالینا لاییق گؤرولدو. ۱۹۹۹ ایلینده ده، کونگرهنین قیزیل میدالی ایله تلطیف اولوندو و بو اؤدولو بیلل کلینتون'اون الیندن آلدی.
روزا ۲۰۰۵-جی ایلده ۹۲ یاشیندا دونیادان گئتدی و کاپیتال هیل (کونگیره) بیناسیندا توپراغا وئریلدی. او تکجه قارا دریلی قادیندیر کی، مزاری او موحتشم بینادادیر.
azb_Arab pes_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab